**TASQUES RECUPERACIÓ CATALÀ 1r d’ESO**

DATA LÍMIT D’ENTREGA: 31 DE MAIG (HO PODEU ENTREGAR ABANS SI VOLEU)

LES TASQUES LES HAURÀ DE FER L’ALUMNAT QUE TINGUI ELS 1r i 2n TRIMESTRE SUSPESOS ( ELS DOS SUSPESOS, QUI TINGUI NOMÉS UN TRIMESTRE SUSPÈS NO HA DE FER-LES)

S’ENTREGARAN AMB WORD AL MEU CORREU.

**Heu de fer les activitats que hi ha a continuació, que són del llibre, les comprensions lectores i les dues redaccions que hi ha al llarg del document.**

**ACTIVITATS**

PÀGINA 33: ACTIVITATS 2,3,4,

PÀGINA 59: ACTIVITATS 2,3,4,5

PÀGINA 121: ACTIVITATS 2,3,4

PÀGINA 147: ACTIVITATS 3,4,5,

**COMPRENSIONS LECTORES**

***El diari de la Fàtima***

Tots els mitjans de comunicació ens informen sobre els actes i actituds greus de confrontació, clarament violenta i sagnant o, sovint, soterrada i invisible, però activa i present, entre col·lectius humans que defensen els drets dels uns sobre els drets dels altres. Que entenen les seves relacions en termes de competència i que creuen que tenen motius per explotar, menystenir i, si és necessari, ignorar i excloure, d’altres individus i grups. En una ciutat de Catalunya, fa dos hiverns, la Fàtima va escriure el text que llegireu per descobrir-se i per fer-se memòria a ella mateixa de qui era, com se sentia, quins eren els seus dubtes i quins eren els seus projectes. S’estava fent gran i algunes coses canviaven al seu voltant i s’aclarien al seu pensament: què és ser català o marroquí? Què pot significar que les altres persones et vegin d’una manera o d’una altra? Com és que s’esperen coses o comportaments de nosaltres? Com podem construir el nostre futur sense perdre els vincles que ens estimem, amb les persones i amb els sabers? En quina societat hem de viure perquè tothom es pugui fer aquestes preguntes i pugui trobar les seves pròpies solucions en condicions d’igualtat i convivència? Heus aquí un fragment del seu escrit: «Tinc catorze anys, vaig néixer en un poble del Marroc i als vuit anys ens vàrem traslladar aquí. Ara som sis germans. Abans vivíem en un pis petit però ara vivim en una casa més gran. Tot i això, no tinc un lloc a la meva habitació per fer-hi els deures, a més, tota la vida he fet els deures al menjador, envoltada dels petits i del soroll de la televisió. M’és impossible treballar sense l’ambient habitual. M’agrada aprendre coses, em sembla molt interessant. No diré, per això, que no hi hagi classes avorrides, depèn molt del tema, de si és interessant o no, de la manera com l’expliqui el professor o la professora. El problema més gran que hi ha a casa meva és el masclisme. Un exemple d’això és que vaig a la biblioteca des dels nou anys i ara, de sobte, el meu pare em diu que no hi puc anar sense que el meu germà m’hi acompanyi. M’indigna molt. Jo sempre he sigut callada i tranquil·la a casa; ara que m’agradaria rebel·lar-me a les estúpides i antiquades normes que hi han regit, no puc fer-ho perquè no puc expressar-me gaire bé en la meva llengua. També hi contribueix el fet que el meu pare i la meva mare han exercit una pressió forta sobre mi. Realment no em sento marroquina, no ho refuso ni res d’això, però el fet de no saber res sobre el meu país, de no tenir cap sentiment cap a un país gairebé desconegut, em fa sentir remordiments. Em sento més catalana que res, tot i que molta gent pugui dir que no ho sóc. El fet de ser més o menys tancada m’ha permès desenvolupar pensaments filosòfics, parlo amb mi mateixa, ho escrigui o no. Sobretot en el tema de la religió, no m’han explicat per què el Profeta i Déu diuen que fem una cosa. Em diuen que és la meva religió, el que haig de fer i prou. És un pes que hauré de portar tota la vida, o fins que sàpiga llegir i entendre l’Alcorà. Em sembla que totes les religions són masclistes. Vull intentar arribar a una meta, una professió, en la qual pugui ajudar altres persones, encara que sigui indirectament. Vull créixer i desenvolupar les meves pròpies idees, no vull que ningú més m’imposi les seves.»

Sílvia Carrasco, *De la diversitat a la desigualtat. Racismes, societats i identitats*

1. Digues si les afirmacions següents són certes (C) o falses (F).

La Fàtima va néixer al Marroc.

La Fàtima va venir a viure a Catalunya als sis anys.

A la Fàtima no li agrada estudiar.

La Fàtima és una noia força reservada.

La Fàtima vol ser escriptora.

2. Per què la Fàtima diu que no se sent marroquina?

3. Contra quina norma imposada pel seu pare voldria rebel·lar-se?

4. Què pensa la Fàtima de la religió?

5. Com s’anomena la doctrina que es basa en la creença que hi ha grups humans millors que els altres i que per això es pot maltractar o apartar de la societat les persones considerades inferiors?

6. La Fàtima ens diu que voldria dedicar-se a una professió que li donés l’oportunitat d’ajudar altres persones. Quines d’aquestes professions creus que li ho permetrien millor?

mestra secretària dependenta infermera jardinera cuinera modista metgessa advocada

7. Busca a la lectura un sinònim de les paraules següents.

• quotidià:

• rebutjo:

• imperat:

• objectiu:

***Nit de dissabte***

Era dissabte: el dia que els pares sortien a la nit. –On aneu, avui? –va preguntar l’Anton a la tarda, mentre la seva mare s’estava arrissant els cabells al bany. –Ah! –va dir la mare–, primer anirem a sopar i després, no ho sé, potser anirem a ballar. –Com que no ho saps? –va fer l’Anton. –Encara no ho sé –va dir la mare–. Tan important és per a tu? –Nooo – va dir l’Anton. Preferia no dir que volia veure la pel·lícula de policies que començava a les onze. Però la seva mare ja l’havia clissat. –Anton –va dir girant-se per poder-lo mirar cara a cara–, no deus pas voler mirar la televisió... –Però, mare –va dir l’Anton–, com se’t poden acudir aquestes coses? Per sort, la seva mare s’havia tornat a dedicar al seu pentinat, i no veia com l’Anton es tornava vermell. –Potser també anirem al cinema –va dir ella–. De totes maneres no tornarem abans de les dotze. S’havia fet de nit i l’Anton estava sol a casa. Anava en pijama i s’havia assegut al llit; estava tapat amb el llençol fins al coll i llegia *Tota la veritat sobre Frankenstein*. La història passava en una festa major. Un home vestit amb un abric negre, ample i llarg, sortia a escena i anunciava l’aparició del monstre. En aquell moment va sonar el despertador. Una mica empipat, l’Anton va aixecar els ulls del llibre. Oh! Gairebé eren les onze, el temps just per engegar la televisió! L’Anton va saltar del llit i va pitjar la tecla. Després es va tornar a tapar amb el cobrellit i va esperar que la imatge es formés a poc a poc. Encara feien futbol. L’habitació era bastant fosca i feia una mica de por. King-kong, en un pòster a la paret, feia una mena de ganyota que s’avenia amb l’estat d’ànim de l’Anton: se sentia salvatge i abandonat com l’únic supervivent d’una catàstrofe marítima, com un nàufrag en una illa plena de caníbals. I el llit era el seu cau, flonjo i calentó, i si volia podia amagar-s’hi i fer com si no hi fos. Hi havia una pila de menjar a l’entrada del cau; només li faltava l’aigua de foc. L’Anton va pensar, amb la boca que se li feia aigua, en l’ampolla de suc de fruita que hi havia a la nevera, però per arribar-hi havia de passar un bon tros de passadís a les fosques! Hauria de tornar nedant al vaixell, enmig de taurons afamats que estaven esperant les seves víctimes? Brrr! Però els nàufrags no es morien més de set que de gana? Això el va fer canviar de parer. Odiava el passadís, amb aquell llum espatllat que no reparava mai ningú! Odiava els abrics del penja-robes, que semblaven homes penjats! I ara també li feia por la llebre dissecada de l’estudi de la mare, tot i que l’havia fet servir moltes vegades per espantar altres nens. Per fi havia arribat a la cuina. Va treure l’ampolla de suc de fruita de la nevera i es va tallar un bon tall de formatge. Mentrestant tenia una orella al passadís per sentir si començava la pel·lícula. Va sentir una veu de dona. Probablement era la locutora que anunciava la pel·lícula. Es va posar l’ampolla sota el braç i va arrencar a córrer pel passadís. Però no va arribar gaire lluny, perquè de cop es va adonar que hi havia alguna cosa que no rutllava. Es va quedar quiet i va escoltar amb atenció... i de cop va saber què passava: no se sentia la veu de la televisió! Això només podia voler dir una cosa: algú havia entrat a la seva habitació i havia apagat la televisió! L’Anton va notar com el cor li feia un bot i se li accelerava com una màquina.

Angela Sommer-Bodenburg, *El petit vampir*

1. Per què s’interessa tant l’Anton pels plans dels seus pares?

2. Quins creus que són els llibres preferits de l’Anton?

a) D’aventures. b) De ciència-ficció. c) De terror. d) Romàntics.

• Explica per què has triat aquesta opció.

3. Digues si les afirmacions següents són certes (C) o falses (F).

L’Anton somia un home vestit de negre.

Els pares de l’Anton surten habitualment els dissabtes.

L’Anton té molta imaginació.

Quan torna de la cuina sent sorolls estranys a la seva habitació.

4. A l’Anton no li ve de gust anar fins a la cuina perquè té por. Esmenta les coses

que l’espanten.

5. Quin és l’únic lloc on se sent segur?

6. Copia el fragment que fa referència al funcionament del televisor de l’Anton.

• Quina diferència hi ha entre el televisor de l’Anton i els actuals?

**Redaccions**

* Text narratiu: activitat 15 de la pàgina 118.

El text ha de ser de 20 línies mínim sense comptar el que hi ha escrit al llibre.

* Text descriptiu: activitat 16 pàgina 144.

El text ha de ser de 12 línies mínim.